
Povzetek revizijskega poročila
Pravilnost dela poslovanja
Javnega komunalnega podjetja Žalec
Računsko sodišče je revidiralo pravilnost dela poslovanja Javnega komunalnega podjetja Žalec, d.o.o. (v nadaljevanju: Komunala Žalec) v letu 2024. Cilj revizije je bil izrek mnenja o pravilnosti poslovanja Komunale Žalec v letu 2024 v delu, ki se nanaša na izvajanje gospodarske javne službe oskrbe s pitno vodo, nabave blaga, materiala in storitev ter osnovnih sredstev, prejemke direktorja in zadolževanje.
Računsko sodišče je o pravilnosti dela poslovanja Komunale Žalec v letu 2024 izreklo mnenje s pridržkom, ker Komunala Žalec ni poslovala v skladu s predpisi in pogodbenimi določili v naslednjih primerih:
na mejnem območju Mestne občine Celje je izvajala gospodarsko javno službo oskrbe s pitno vodo brez pridobljene koncesije ali druge ustrezne pravne podlage; med stroške gospodarske javne službe oskrbe s pitno vodo je vključila negativni izid v znesku 54.523 EUR, ki ga je ustvarila z izvajanjem nalog, ki jih ni mogoče povezati z opravljanjem storitev javne službe; pri izračunu predračunske cene vodarine in omrežnine za leto 2024 ni upoštevala ugotovljenih razlik med potrjeno ceno in obračunsko ceno; pri razporejanju posrednih stroškov na gospodarsko javno službo oskrbe s pitno vodo ni uporabila sodil, ki temeljijo na aktivnostih, ki povzročajo te stroške; 3 podjetjem je dobavo pitne vode za tehnološke namene zagotavljala v okviru izvajanja gospodarske javne službe oskrbe s pitno vodo in ne kot posebno storitev ter ustvarila negativno razliko med prihodki in odhodki, ki izvirajo iz tega naslova, v znesku 15.460 EUR; pripravila je programe oskrbe s pitno vodo, ki niso vsebovali vseh predpisanih podatkov;
ni vodila točnih podatkov o izvedenih evidenčnih naročilih in ni poročala o vseh oddanih evidenčnih naročilih, ki izpolnjujejo mejne vrednosti za objavo; za oddajo 2 naročil in v 1 primeru naročanja istovrstnih storitev oziroma istovrstnega blaga ni uporabila enega izmed postopkov, ki jih določa Zakon o javnem naročanju; v 2 primerih razpisne dokumentacije ni pripravila dovolj natančno, da bi od ponudnikov pridobila dokazila, na podlagi katerih bi lahko preverila, ali ponudniki izpolnjujejo splošne zahteve naročnika, in bi naročilo oddala le tistim ponudnikom, ki so zahteve izpolnjevali; v 1 primeru ni razpolagala z dokumentacijo o načinu izračuna ocenjene vrednosti; v 1 primeru ni izvedla novega postopka javnega naročanja, čeprav se je vrednost dobav povečala za več kot 30 %;
svet ustanoviteljev pri določanju meril uspešnosti za izplačilo spremenljivega prejemka direktorju ni upošteval, da morajo ta merila vsebovati tudi posebna merila kakovosti za razvoj družbene odgovornosti družbe; svet ustanoviteljev ni določil pravil, po katerih se v pogodbi o zaposlitvi določijo druge pravice direktorja.
Računsko sodišče je Komunali Žalec podalo priporočila za izboljšanje poslovanja, ni pa zahtevalo predložitve odzivnega poročila, saj je Komunala Žalec med revizijskim postopkom, kjer je bilo mogoče, sprejela ustrezne ukrepe za odpravo razkritih nepravilnosti oziroma ukrepe, ki bodo zmanjšali možnost nastajanja nepravilnosti v prihodnje. 

